Europa-Parlamentets beslutning om forslag til Den Europæiske Unions almindelige budget for regnskabsåret 2000 modificeret af Rådet (alle sektioner) (C5-0600/1999) og om ændringsskrivelse nr. 1/2000 (11568/1999 - C5-0313/1999), nr. 2/2000 (13482/1999 - C5-0311/1999) og nr. 3/2000 (.../1999 - C5-.../1999) til forslag til budget for regnskabsåret 2000

A5-0095/1999

(2000/C 41/02)

Europa-Parlamentet,

- der henviser til artikel 272 i EF-traktaten, artikel 177 i Euratom-traktaten og artikel 78 i EKSF-traktaten,

- der henviser til Rådets vedtagelser af 26. november 1999 om forslag til budget for regskabsåret 2000 som ændret af Parlamentet under førstebehandlingen (13476/1999 - C5-0600/1999),

- der henviser til Rådets afgørelse af 31. oktober 1994 om ordningen for De Europæiske Fællesskabers egne indtægter(1)

- der henviser til sine beslutninger af 23. marts 1999 om retningslinjerne for 2000-bugettet(2),

- der henviser til Kommissionens foreløbige forslag til budget for regnskabsåret 2000 (KOM(1999) 200),

- der henviser til forslag til budget for regnskabsåret 2000 fastlagt af Rådet den 16. juli 1999 (C5-300/1999),

- der henviser til ændringsskrivelse nr. 1 til forslag til budget for regnskabsåret 2000 (11568/1999 - C5-0313/1999),

- der henviser til ændringsskrivelse nr. 2 til forslag til budget for regnskabsåret 2000 (13482/1999 - C5-0311/1999),

- der henviser til ændringsskrivelse nr. 5 til foreløbigt forslag til budget for regnskabsåret 2000 (.../1999 - C5-.../1999),

- der henviser til ændringsskrivelse nr. 3 til forslag til budget for regnskabsåret 2000 (.../1999 - C5-.../1999),

- der henviser til sine beslutninger af 28. oktober 1999 om forslaget til budget for regnskabsåret 2000(3),

- der henviser til den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren(4),

- der henviser til Kommissionens forslag, Europa-Parlamentets og Rådets afgørelse til revision af de finansielle overslag, der er knyttet som bilag til den interinstitutionelle aftale af 6. maj 1999 om budgetdisciplin og forbedring af budgetproceduren (1999/0211 ACI - C5-0322/1999),

- der henviser til betænkning fra Budgetudvalget og udtalelse fra Udvalget om Landbrug og Udvikling af Landdistrikter om ændringsskrivelse nr. 4 til foreløbigt forslag til budget for regnskabsåret 2000 (A5-0095/1999);

A. der henviser til, at det er fast besluttet på at lade 2000-budgettet finansiere EU's nye prioriteringer med hensyn til foranstaltninger over for tredjelande under overholdelse af den interinstitutionelle aftale af 6. maj 1999, særlig punkt 19, og erklæringen om Balkan, der er knyttet som bilag til aftalen, og som udtrykkeligt omhandler revision af de finansielle overslag med henblik på genopbygning af Kosovo, når behovene er blevet konstateret og fastslået,

B. der henviser til, at Europa-Parlamentet i spørgsmålet om finansiering af genopbygningen af Kosovo forfølger to mål:

- fastsættelse for 2000-budgettet af et rimeligt beløb med henblik på en langsigtet indsats, som er baseret på et præcist, realistisk og flerårigt skøn over behovene samt over den del heraf, som bør dækkes af EU

- indgåelse af en aftale med Rådet om forhøjelse af lofterne for udgiftsområde 4 ved en flerårig revision af de finansielle overslag med henblik på at sikre finansieringen af de nye behov i forbindelse med Kosovo og Balkan, for så vidt som dette ikke sker på bekostning af EU's traditionelle prioriteringer

C. der henviser til Kommissionens forslag til revision, som indebærer overskridelse af loftet for udgiftsområde 4 i de finansielle overslag for regnskabsåret 2000 alene,

D. der henviser til, at det af Kommissionen foreslåede bevillingsbeløb til genopbygning af Kosovo ikke er baseret på en præcis og pålidelig evaluering af behovene, og at det samme gælder skønnene over behovene på mellemlang sigt for Balkan som helhed, men som fastslår, at Kommissionen vil kunne råde over mere pålidelige skøn i slutningen af første kvartal i 2000,

E. der henviser til Rådets vankelmodighed i spørgsmålet om et klart og flerårigt budgetmæssigt engagement udtrykt i tal til fordel for Kosovo og Balkan,

F. der dog er af den opfattelse, at budgetmyndighedens to parter må nå til enighed om at tildele de nødvendige midler til genopbygningen af Kosovo i regnskabsåret 2000 i afventning af en realistisk, flerårig prognose for finansieringsbehovet i Kosovo og Balkan som helhed,

G. der henviser til, at formålet med Rådets vedtagelser på mødet den 15. december 1999, dvs. efter Budgetudvalgets afstemning om forslagene til ændring under andenbehandlingen, var at finansiere udgifterne til Kosovo ud over loftet for udgiftsområde 4 ved:

- anvendelse af fleksibilitetsinstrumentet i henhold til punkt 24 i den interinstitutionelle aftale af 6. maj 1999

- en omfordeling af 40 mio. EUR

- afsættelse af en margen på 20 mio. EUR under udgiftsområde 4

- en nedskæring af betalingsbevillingerne

- iværksættelse af en revision af de finansielle overslag, så snart overslagene over behovene til Kosovo og Balkan er væsentligt højere end de beløb, der er afsat i de eksisterende programmer;

De prioriterede områder

1. beklager, at Kommissionen ikke har udvist større fasthed og forudseenhed i sine forslag, navnlig i forbindelse med programmeringen af finansieringsbehovene i forbindelse med Kosovo, og ikke har forelagt et realistisk forslag baseret på troværdige og bekræftede behov; bemærker med tilfredshed, at Rådets forslag om at overskride loftet for udgiftsområde 4 i de finansielle overslag går videre end Kommissionens forslag som nævnt i punkt C;

2. understreger navnlig, at de af Kommissionen anførte skøn ganske vist refererer til konklusionerne fra en undersøgelse foretaget af Verdensbanken af de forventede behov i regionen, men at de ikke hviler på en præcis hypotese vedrørende de samlede behov, varigheden af den planlagte indsats, den del af denne indsats, der skal finansieres af henholdsvis EU, medlemsstaterne og de øvrige donorlande, og udnyttelseskapaciteten i en region, hvis BNP i henhold til de mest optimistiske skøn tegner sig for under 800 mio. EUR;

3. konstaterer, at Kommissionen formand har vist vilje til at forpligte EU til 5,5 mia. EUR over syv år til finansiering af Balkan, men at Kommissionen ikke mener sig i stand til at foretage en tilfredsstillende vurdering af behovene inden april 2000;

4. bemærker, at Kommissionen oplysninger vedrørende indtægterne ikke er indeholdt hverken i ændringsskrivelse nr. 4/2000 til det foreløbige budgetforslag eller i ændringsskrivelse nr. 2/2000 til budgetforslaget og minder om, at den disponible saldo fra foregående regnskabsår - saldoen fra 1999-budgettet - i henhold til artikel 32 i finansforordningen kun kan opføres på budgettet ved hjælp af et tillægs- og ændringsbudget med Parlamentets samtykke, så snart de endelige tal foreligger;

5. påpeger, at Rådets forslag om at fordele finansieringsbehovet i forbindelse med Kosovo, der oprindelig var anslået til 500 mio. EUR for 2000, på regnskabsåret 2000 (360 mio. EUR) og 2001 (140 mio. EUR), og finansiere en del af genopbygningsarbejdet i 2000 ved bevillingsfremførsler fra 1999 ikke er baseret på en fuldstændig tilfredsstillende analyse af behovene, den ønskede tidsplan og de opgaver, EU må påtage sig;

6. godkender, på trods af de yderligere bestræbelser der følger heraf, Rådets kompromisforslag om at finansiere genopbygningen med 360 mio. EUR i 2000, sørger derfor for, at der er en margen på 20 mio. EUR under loftet for udgiftsområde 4 og forpligter sig til om nødvendigt at foretage en omfordeling af bevillinger på 40 mio. EUR;

7. accepterer for at påtage sig sin del af budgetstramningsbestræbelserne, at den fremtidige fiskeriaftale med Marokko og de konstaterede behov i Østtimor og Tyrkiet finansieres inden for rammerne af de nuværende finansielle overslag ved en omfordeling af bevillingerne inden for udgiftsområde 4 (foranstaltninger over for tredjelande) på budgettet;

8. minder om sit ønske om, at førtiltrædelsesbevillingerne til Cypern og Malta opføres under undersektion B7 (førtiltrædelse), men opfører på baggrund af Rådets afvisning heraf de nødvendige bevillinger under udgiftsområde 4 for ikke at tilføje de berørte stater overlast;

9. afventer den vurdering af de finansielle behov i forbindelse med Kosovo og Balkan som helhed, som Kommissionen mener at kunne forelægge inden april 2000, for at kunne fastsætte:

- omfanget af den finansielle støtte til Kosovo og Balkan som helhed mellem 2000 og 2006

- den del heraf, som bør finansieres af EU

- den del af bevillingerne, der ikke er omfattet af de eksisterende programmer, og som derfor vil kræve forhøjelse af loftet for udgiftsområde 4;

10. påpeger, at det snarest muligt og inden april 2000 vil drage alle de nødvendige konsekvenser af Kommissionens evaluering og forslag og optage forhandlinger med budgetmyndighedens anden part om en passende revision af de finansielle overslag for udgiftsområde 4, jf. erklæringen til den fælles afgørelse(5);

11. mener, at betingelserne i finansforordningens artikel 14 er opfyldt, for så vidt angår ændringerne vedrørende budgetposterne under undersektion 1 a) og udgiftsområde 5 og 7, jf. ændringsskrivelse nr. 1 og 2 til forslag til budget for regnskabsåret 2000 vedtaget uden ændringer; mener derimod ikke, for så vidt angår budgetposterne under undersektion 1 b) og udgiftsområde 4, at kravene i finansforordningens artikel 14 er opfyldt i deres helhed, og forkaster disse dele af ændringsskrivelse nr. 2 til forslag til budget for 2000 med den begrundelse, at der ikke er tale om "helt usædvanlige tilfælde" for disse udgiftsområders vedkommende;

KFB: en egentlig reform er i gang

12. glæder sig over Kommissionens positive reaktion på ændring 460 samt dens konstruktive tilgang, for så vidt angår nødvendigheden af en reform; glæder sig over Neil Kinnocks beslutning om at gøre den faglige bistand til det centrale i den administrative reform; minder endvidere om, at Rådet også har godkendt det initiativ, der går ud på at identificere de administrative udgifter i budgetkontoplanen;

13. mener, at forsikringerne om, at de principper, Parlamentet forfægter, søges gennemført, nemlig den gradvise afvikling af KFB, fastlæggelse af de opgaver, der kan uddelegeres, oprettelse af decentraliserede forvaltningsenheder (DFE) under ledelse af fastansat personale fra Kommissionen og under Kommissionens ansvar på nuværende tidspunkt er troværdige, da de er forsynet med en præcis tidsplan og er gennemskuelige;

14. foreslår derfor, at reserven på 90 % af bevillingerne til faglig bistand og af de administrative udgifter, som vedtoges under førstebehandlingen, frigives, og at 10 % af de administrative bevillinger overføres til de relevante budgetposter for at tilskynde Kommissionen til en mere rigoristisk forvaltning; fastholder 10 % af administrationsbevillingerne i reserven til budgetposterne under udgiftsområde 4, indtil der foreligger oplysninger om de løbende kontrakter;

15. forbeholder sig at udarbejde en fuldstændig oversigt over Kommissionens aktiviteter i så henseende inden førstebehandlingen af 2001-budgettet;

Udgiftsområde 1, 3, 4 og 5

16. glæder sig over aftalen med Rådet om visse punkter i ændringsskrivelse nr. 2 til forslag til budget for regnskabsåret 2000 herunder navnlig underområde 1 a); glæder sig i så henseende over Rådets beslutning om at godkende en finansiering på 50 mio. EUR til fordel for forbrugerbeskyttelse, uden at bevillingerne til fordeling af fødevarer til ugunstigt stillede personer nedskæres;

17. konstaterer, at hovedparten af de ændringer, der vedtoges under førstebehandlingen, ikke er blevet overtaget af Rådet og fastslår, at det er nødvendigt at sikre, at det betalingsbevillingsniveau, der opføres på budgettet, svarer til forpligtelsesbevillingsniveauet;

18. beklager, at Rådet har forkastet visse pilotprojekter og forberedende foranstaltninger, som Europa-Parlamentet havde opført bevillinger til helt i overensstemmelse med den interinstitutionelle aftale af 6. maj 1999; påpeger endvidere, at den sortering, Rådet har foretaget i pilotprojekter og forberedende foranstaltninger, har medført, at dette har ladet foranstaltninger til fordel for ansatte i virksomheder, der rammes af ophævelsen af det afgiftsfrie salg, udgå, selv om det er foranstaltninger, Rådet selv opførte under førstebehandlingen;

19. bekræfter sine vedtagelser fra førstebehandlingen, for så vidt angår bevillinger til fordel for EU's foranstaltninger udadtil, men har følt sig forpligtet til at flytte 150 mio. EUR til finansiering af nye behov i Østtimor, Tyrkiet, Cypern og Malta samt til fiskeriaftalen med Marokko, er indstillet på at gennemføre denne omrokering uden at ofre Parlamentets grundlæggende prioriteringer og under hensyntagen til de nye behovsprognoser, der er indeholdt i ændringsskrivelse nr. 4 til foreløbigt budgetforslag 2000;

20. glæder sig ligeledes over, at Rådet er gået med til at tildele 75 nye stillinger til OLAF samt oprette en relevant struktur i budgettet; minder endelig om, at Rådet har godkendt at ændre førtiltrædelsesinstrumentet SAPARD til opdelte bevillinger, uden at det dog har sat tal på nedskæringen i betalinger;

Øvrige institutioner

21. tager den af Rådet vedtagne ændringsskrivelse nr. 3/2000 til forslag til budget for regnskabsåret 2000 til efterretning og bifalder uforbeholdent denne ændringsskrivelse;

22. pålægger sin generalsekretær at tilpasse den nye forfremmelsespolitik i henseende til de mangler, der allerede er konstateret, herunder navnlig forfremmelsesmulighederne for de laveste lønklasser i hver kategori;

23. bemærker, at den nye mobilitetspolitik for ansatte i kategori A i princippet er en god foranstaltning, der kan gøre Parlamentets generalsekretariat mere dynamisk, men understreger, at den vil medføre et stort tab af menneskelig kapital, hvis der ikke samtidig gøres en øget indsats for faglig uddannelse på indholdssiden, som f.eks. på områder som miljø, transport, landbrug osv.; pålægger sin generalsekretær at forelægge en beretning inden den 31. marts 2000 med forslag til foranstaltninger til at afbøde dette tab af menneskelig kapital på kort og mellemlang sigt;

24. understreger på det kraftigste, at mobilitets-, forfremmelses- og bedømmelsespolitikken skal udgøre et sammenhængende hele; insisterer på, at forfremmelser, navnlig til lønklasse A 1 og A 2, uden undtagelse skal være baseret på faglige præstationer og personlige og ledelsesmæssige kvalifikationer; forventer, at generalsekretæren inden den 31. marts 2000 forelægger en beretning om den konsekvente gennemførelse af mobilitets-, forfremmelses- og bedømmelsespolitikken; forventer navnlig, at der, for så vidt angår bedømmelsespolitikken, også redegøres for uddannelsen af bedømmere, bedømmelseskriterierne og tjenestemændenes muligheder for på deres side at bedømme bedømmerne;

25. går ind for en fortsættelse af aftalen mellem Ombudsmanden og Parlamentet om administrative, finansielle og logistiske forhold; understreger, at selv om Ombudsmandens budget bliver en uafhængig sektion i EU's almindelige budget fra 2000-budgettet og fremover, burde dette ikke betyde øget personale inden for administration, budget og finanser;

26. pålægger sin formand at erklære Den Europæiske Unions budget for vedtaget;

27. pålægger sin formand at fremsende disse budgetvedtagelser til Rådet, Kommissionen og de berørte institutioner og rådgivende organer.

(1) EFT L 293 af 12.11.1994.

(2) EFT C 177 af 22.6.1999, s. 40 og 44.

(3) Vedtagne tekster fra mødet den 28. oktober 1999, punkt 1 og 2.

(4) EFT L 172 af 18.6.1999.

(5) Vedtagne tekster, punkt 7.